Julkisasiamiehen ratkaisuehdotus Lenz 11 päivänä toukokuuta 1995. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Direktiivi 89/48/ETY - Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustaminen. - Asia C-216/94.



Oikeustapauskokoelma 1995 sivu I-02155



Julkisasiamiehen ratkaisuehdotukset

1 Komissio on nostanut esillä olevan jäsenyysvelvoitteiden noudattamatta jättämistä koskevan kanteen Belgian kuningaskuntaa vastaan, koska Belgian kunigaskunta ei ole saattanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annettua direktiiviä 89/48/ETY osaksi kansallista oikeusjärjestelmäänsä.(1)

2 Komissiolle ei ollut ilmoitettu direktiivin täytäntöönpanoa varten asetetun määräajan loppuun mennessä mahdollisista täytäntöönpanotoimenpiteistä eikä sillä ollut muutakaan tietoa, joiden perusteella se olisi voinut päätellä, että direktiivi olisi saatettu osaksi kansallista oikeusjärjestystä. Komissio aloitti tämän johdosta jäsenyysvelvoitteiden noudattamatta jättämistä koskevan menettelyn. Se asetti 28.6.1991 antamassaan virallisessa huomautuksessaan vastaajana olevalle jäsenvaltiolle kahden kuukauden pituisen määräajan, jonka aikana jäsenvaltion oli otettava kantaa velvoitteiden noudattamatta jättämisestä tehtyyn moitteeseen. Jäsenvaltion hallitus haki määräaikaan kuukauden pidennyksen ja vastasi 14.10.1991 päivätyssä kirjeessä, että useita sellaisia säännöksiä, joilla direktiivi on tarkoitus saattaa osaksi Belgian oikeusjärjestystä, valmistellaan parhaillaan. Koska komissio ei ollut saanut muuta tietoa, se asetti 6.11.1992 antamassaan perustellussa lausunnossaan kahden kuukauden määräajan tarvittavien toimenpiteiden toteuttamista varten. Perusteltuun lausuntoon ei vastattu. Komissio nosti tämän takia 26.7.1994 yhteisöjen tuomioistuimessa kanteen.

3 Komissio vaatii

- toteamaan, että Belgian kuningaskunta on jättänyt täyttämättä sille EY:n perustamissopimuksen mukaan kuuluvat velvoitteet, koska se on jättänyt toteuttamatta asetetussa määräajassa vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY noudattamisen edellyttämät toimenpiteet.

- toissijaisesti toteamaan, että Belgian kuningaskunta on jättänyt täyttämättä sille ETY:n perustamissopimuksen mukaan kuuluvat velvoitteet, koska se on jättänyt ilmoittamatta vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annetun neuvoston direktiivin 89/48/ETY kansallisesta täytäntöönpanosta direktiivin 12 artiklan mukaisesti komissiolle.

- velvoittamaan Belgian kuningaskunnan korvaamaan oikeudenkäyntikulut

B - Kannanotto

4 Direktiivin 12 artiklan ensimmäisen kohdan mukaan jäsenvaltiot ovat velvollisia toteuttamaan direktiivin noudattamisen edellyttämät toimenpiteet kahden vuoden kuluessa sen tiedoksi antamisesta ja ilmoittamaan komissiolle siitä viipymättä. Koska direktiivi oli annettu jäsenvaltioille tiedoksi 4.1.1989(2) tämä määräaika on päättynyt 4.1.1991.

5 Selvää on, että direktiiviä ei ollut pantu täytäntöön direktiivin täytäntöönpanoa varten asetetun määräajan päättyessä 4.1.1991, eikä perustellussa lausunnossa asetetun kahden kuukauden määräajan päättyessä 6.1.1993.

6 Belgian hallitus viittaa vastineessaan kysymyksessä olevan direktiivin täytäntöönpanemiseksi 29.4.1994(3) annettuun lakiin. Lain saattamiseksi osaksi kansallista oikeusjärjestystä on annettava täytäntöönpanosäännökset. Belgian hallitus lausuu, että tällaisia täytäntöönpanotoimenpiteitä on annettu tietyillä aloilla, mutta että muilla aloilla niitä ei ole kuitenkaan annettu.

7 On kuitenkin lähdettävä siitä, että yhteisöjen tuomioistuimessa toimitetun kirjallisen käsittelynkään aikana ei voitu todeta, että direktiiviä 89/48/ETY olisi pantu kokonaisuudessaan täytäntöön. Vakiintuneen oikeuskäytännön mukaan jäsenmaan oikeusjärjestyksen mukaisessa lainsäädäntömenettelyssä ilmenevillä mahdollisilla vaikeuksilla tai viivästyksillä ei voida perustella yhteisöoikeuden säädösten täytäntöönpanon viivästymistä.

8 Kanne on siten hyväksyttävä. Siltä osin kuin komission pääkannevaatimus hyväksytään, toissijaisella vaatimuksella ei ole enää perustetta.

Oikeudenkäyntikulut

9 Työjärjestyksen 69 artiklan 2 kohdan perusteella asianosainen, joka häviää asian, velvoitetaan korvaamaan oikeudenkäyntikulut.

C - Ratkaisuehdotus

10 Edellä esitetyn perusteella ehdotan seuraavaa päätöstä:

1) Belgian kuningaskunta on jättänyt täyttämättä sille EY:n perustamissopimuksen mukaan kuuluvat velvoitteet, koska se jättänyt toteuttamatta asetetussa määräajassa vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY noudattamisen edellyttämät toimenpiteet.

2) Belgian kuningaskunta velvoitetaan korvaamaan oikeudenkäyntikulut.

(1) - 21 päivänä joulukuuta 1988 annettu neuvoston direktiivi 89/48/ETY (EYVL L 19, 24.1.1989, s. 16)

(2) - Vrt. edellä mainitun direktiivin 89/48/ETY alaviitteeseen 2.

(3) - Julkaistu Moniteur belgessä 20.7.1994.